Τζερεμάια Μανέλε

Ο Τζερεμάια Μανέλε (, 1968 - ) είναι πολιτικός από τις Νήσους του Σολομώντα και πρωθυπουργός της χώρας του από τις 2 Μαΐου 2024, έπειτα από τις γενικές εκλογές του 2024. Είναι ο πρώτος πρωθυπουργός της χώρας που κατάγεται από την επαρχία Ιζαμπέλ.

 Πρώτα χρόνια και εκπαίδευση 
Ο Μανέλε μεγάλωσε στο χωριό Σαμασόντου, στο νησί Σάντα Ιζαμπέλ. Τη δευτεροβάθμια εκπαίδευσή του την ξεκίνησε στο Αγγλικανικό σχολείο Κολέγιο Σέλγουιν, στο Γκουανταλκανάλ, όπου δίδαξε αργότερα, πριν ολοκληρώσει την έκτη τάξη στο Σχολείο του βασιλιά Γεωργίου ΣΤ΄ στην Ονιάρα. Σπούδασε Πολιτική και Δημόσια Διοίκηση στο Πανεπιστήμιο της Παπούα Νέας Γουινέας, από όπου αποφοίτησε το 1991 με πτυχίο μπάτσελορ. Επέστρεψε στις σπουδές το 1995–96, πραγματοποιώντας μεταπτυχιακή εργασία στο Πανεπιστήμιο της Οξφόρδης.

 Δημόσια διοίκηση 
Στην αρχή της καριέρας του ο Μανέλε υπηρέτησε ως διπλωμάτης των Νήσων Σολομώντα. Τοποθετήθηκε ως σύμβουλος και κατόπιν επιτετραμμένος στην Μόνιμη Αντιπροσωπεία των Νήσων Σολομώντα στον ΟΗΕ στη Νέα Υόρκη.

Στη συνέχεια, ανέλαβε ανώτερες κυβερνητικές θέσεις, υπηρετώντας ως Γενικός Γραμματέας του Υπουργείου Αναπτυξιακού Σχεδιασμού, Γενικός Γραμματέας του Πρωθυπουργού και του Υπουργικού Συμβουλίου, καθώς και του Υπουργείου Εξωτερικών και Εξωτερικού Εμπορίου. Διετέλεσε επίσης Γενικός Γραμματέας της Ομάδας Παρέμβασης Κυβέρνησης Νήσων Σολομώντα–RAMSI.

 Πολιτική 
Ο Μανέλε εξελέγη για πρώτη φορά στο κοινοβούλιο το 2014, εκπροσωπώντας την εκλογική περιφέρεια Χογκράνο-Κία-Χαβουλέι. Μετά τις εκλογές, ο Λαϊκός Δημοκρατικός Συνασπισμός των Νήσων Σολομώντα, που αποτελείται από το Δημοκρατικό Κόμμα Συμμαχίας, το Κόμμα Αγροτικής Ανάπτυξης και το Κόμμα Πρώτα ο Λαός, πρότεινε τον Μανέλε για πρωθυπουργό. Ο Μανέλε ηττήθηκε στην κοινοβουλευτική ψηφοφορία της 9ης Δεκεμβρίου από τον Μανάσε Σογκαβάρε, συγκεντρώνοντας 19 ψήφους έναντι 31 του Σογκαβάρε. Στην αρχή της κοινοβουλευτικής του πορείας, υπηρέτησε ως επικεφαλής της αντιπολίτευσης στην 10η Βουλή των Νήσων Σολομώντα. Αργότερα εντάχθηκε στην κυβέρνηση, υπηρετώντας ως υπουργός Σχεδιασμού Ανάπτυξης και Συντονισμού Βοήθειας (2017–2018). Επανεξελέγη στις εκλογές του 2019 και υπηρέτησε στην ίδια θέση στην 11η Βουλή. Στις 25 Απριλίου 2019 διορίστηκε υπουργός Εξωτερικών και ταξίδεψε ευρέως υπό αυτήν την ιδιότητα. Την ίδια χρονιά ταξίδεψε στο Πεκίνο για να επισημοποιήσει τις διπλωματικές σχέσεις με την Λαϊκή Δημοκρατία της Κίνας. Ως υπουργός, υπέγραψε συμφωνία ασφαλείας με την Κίνα στις 30 Μαρτίου 2022, αν και οι λεπτομέρειες της συμφωνίας δεν δόθηκαν τότε στη δημοσιότητα.

 Πρωθυπουργία 
Στις εκλογές του 2024, ο Μανέλε επανεξελέγη στην έδρα του με το Κόμμα Κυριότητας, Ενότητας και Ευθύνης (OUR), αν και προηγουμένως ανήκε στο Δημοκρατικό Κόμμα Συμμαχίας. Το κόμμα δεν κατάφερε να εξασφαλίσει απόλυτη πλειοψηφία ούτε να σχηματίσει κυβέρνηση υπό τον υφιστάμενο ηγέτη του, Μανασέ Σογκαβάρε. Μετά τις εκλογές, το OUR Party ανανέωσε τις συμμαχίες του με τα κόμματα Kadere και Πρώτα ο Λαός, σχηματίζοντας τον Συνασπισμό για Εθνική Ενότητα και Μεταρρύθμιση. Ο Μανέλε ανέλαβε αρχηγός του κόμματος OUR στις 29 Απριλίου, μετά την παραίτηση του Σογκαβάρε, ο οποίος αρνήθηκε να διεκδικήσει νέα θητεία ως πρωθυπουργός. Στην μυστική κοινοβουλευτική ψηφοφορία της 2ας Μαΐου, ο Μανέλε έλαβε 31 ψήφους, νικώντας τον Μάθιου Γουέιλ. Την ίδια ημέρα, ο Γενικός Κυβερνήτης Ντέιβιντ Βουνάγκι του ζήτησε να σχηματίσει κυβέρνηση και ορκίστηκε πρωθυπουργός.

Περιγράφεται ως «φιλικός προς την Κίνα», καθώς έχει δεσμευτεί να συνεχίσει την εξωτερική πολιτική των Νήσων Σολομώντα που ενίσχυσε τους δεσμούς με την Κίνα. Αναλυτές της Δύσης, όπως η Μεγκ Κιν του Lowy Institute, εκτίμησαν ότι ο Μανέλε θα είναι «λιγότερο φλογερός και συγκρουσιακός ηγέτης για τη Δύση σε σύγκριση με τον Σογκαβάρε, αλλά θα συνεχίσει να επιδιώκει στενές σχέσεις με την Κίνα». Το υπουργικό του συμβούλιο ορκίστηκε σε τρεις διαδοχικές τελετές, με τους πρώτους 11 υπουργούς να αναλαμβάνουν καθήκοντα στις 4 Μαΐου. Ο Μανέλε διόρισε τον Μπράντλεϊ Τοβόσια ως αναπληρωτή πρωθυπουργό, ενώ ο Σογκαβάρε ανέλαβε υπουργός Οικονομικών.

 Προτάσεις δυσπιστίας 
Τον Δεκέμβριο του 2024 ο βουλευτής της Κεντρικής Ονιάρα και πρώην πρωθυπουργός Γκόρντον Ντάρσι Λίλο κατέθεσε πρόταση δυσπιστίας. Ο Λίλο απέσυρε αργότερα την πρόταση λόγω έλλειψης υποστήριξης.

Στις 28 Απριλίου 2025 ο Λίλο κατέθεσε νέα πρόταση δυσπιστίας. Η πρόταση ακολούθησε περίοδο πολιτικής αστάθειας, με την ανακοίνωση παραίτησης του αναπληρωτή πρωθυπουργού Μπράντλεϊ Τοβόσια και αναφορές για αποστασίες υπουργών προς την αντιπολίτευση. 

 Προσωπική ζωή 
Μαζί με τη σύζυγό του, Τζόισλιν, ο Μανέλε έχει τέσσερις κόρες και δύο γιους.

 Παραπομπές 

 Εξωτερικοί σύνδεσμοι 


Κατηγορία:Ηγέτες εν ενεργεία
Κατηγορία:Πρωθυπουργοί των Νήσων Σολομώντα